
HAPET MBLEDHJA


Mimi Kodheli – Mirëdita të gjithëve!
Fillojmë mbledhjen e Komisionit për Politikën e Jashtme, datë 3 nëntor 2021. 
Në rendin e ditës kemi miratimin e procesverbalit të mbledhjes së datës 25 tetor 2021, miratimin e kalendarit të veçantë të projektligjit “Për buxhetin 2022” dhe shqyrtimi në parim dhe paraqitjen nga ministrja për Europën dhe Punët e Jashtme, zonja Olta Xhaçka, të projektligjit “Për buxhetin e vitit 2022”. Ne jemi komision për dhënie mendimi dhe relator është zoti Xhafaj.
Të ftuar në komision për të na folur për projektbuxhetin e vitit 2022 janë zonja Xhaçka, ministre për Europën dhe Punët e Jashtme.
Mirë se erdhët zonja Ministre!
Të ftuar të tjerë nga Ministria për Europën dhe Punët e Jashtme janë zoti Armand Skapi, sekretar i Përgjithshëm, zonja Ilda Dega, drejtoreshë e Përgjithshme Ekonomike dhe e Shërbimeve Mbështetëse,  zoti Sokol Dedja, drejtor i Përgjithshëm i Çështjeve Politike dhe Strategjike, si dhe zonja Albana Agastra, këshilltare e ministres. Të ftuar nga Ministria e Financës dhe Ekonomisë do të duhej të ishte zonja Mimoza Dhëmbi, por nuk është e pranishme, ndoshta është e angazhuar në komisionet e tjera. 
Kuorumi për vazhdimin e mbledhjes është i pranishëm.
Fillojmë me miratimin e procesverbalit të mbledhjes 25 tetor 2021. Kush është pro? Kundër? Abstenim? Nuk ka.
E konsideroj të miratuar. 
Vazhdojmë me kalendarin e veçantë për projektligjin “Për buxhetin e vitit 2022”. Në Konferencën e Kryetarëve kemi rënë dakord, kështu që mendoj se nuk do të ketë ndonjë opsion tjetër, prandaj e konsideroj të miratuar. 
Kalojmë në pikën tjetër shqyrtimi në parim dhe paraqitja nga ministrja për Europën dhe Punët e Jashtme, zonja Olta Xhaçka, të projektligjit “Për buxhetin e vitit 2022”.
Zonja Ministre, fjala për ju.
Olta Xhaçka - E nderuar zonja kryetare,
Të nderuar deputetë,
Ju falënderoj për këtë mundësi për të diskutuar bashkërisht projektbuxhetin e Ministrisë për Europën dhe Punët e Jashtme për vitin 2022!
Kjo është një periudhë do të thosha vërtet e veçantë për diplomacinë shqiptare, e ngjeshur në ngjarje, por edhe veçanërisht e suksesshme, një periudhë ku diplomacia shqiptare po tregon që ka arritur një nivel maturie e konsolidimi që i lejojnë sot Shqipërisë të jetë një aktor serioz dhe i respektuar jo vetëm në rajon, ku ky pozicion është konsoliduar, e theksoj, falë një pune të mirë të bërë për dekada, por edhe më gjerë. 
Projektbuxheti i Ministrisë për Europën dhe Punët e Jashtme për vitin 2022 është pjesë e hartimit të programit buxhetor afatmesëm 2022-2024. Ai është përgatitur në funksion të aktivitetit diplomatik dhe konsullor të Ministrisë për Europën dhe Punët e Jashtme, përfshirë këtu edhe misionet diplomatike dhe postet konsullore jashtë vendit, ndërkohë që planifikimi ka në themel objektivat e përcaktuara nga programi i qeverisë, Strategjia Kombëtare për Zhvillim dhe Integrim, si dhe Plani Kombëtar për zbatimin e rekomandimeve të Bashkimit Europian.
Për vitin 2022 projektbuxheti mundëson vazhdimin normal të përfaqësimit të Shqipërisë në shtetet ku jemi akredituar, si dhe zbatimin e strategjive, të politikave dhe të objektivave të shërbimit të jashtëm. Sigurisht, duke qenë se Ministria për Europën dhe Punët e Jashtme ka një agjendë vërtet ambicioze objektivash dhe prioritetesh, patjetër që do të kishim dashur një mbështetje akoma më të madhe buxhetore, por është e rëndësishme të theksohet që projektbuxheti që po diskutojmë sot shënon një rritje të konsiderueshme prej 17% krahasuar me atë të vitit 2021, si dhe është e rëndësishme të theksohet që na mundëson plotësisht përmbushjen e të gjitha objektivave dhe prioriteteve tona strategjike, për më tepër na lejon të shfrytëzojmë në mënyrë optimale momentin dhe mundësitë e paprecedenta që paraqiten sot për diplomacinë shqiptare.
Numri i punonjësve në Ministrisë për Europën dhe Punët e Jashtme për vitin 2022 do të jetë 577 punonjës, nga të cilët 209 për aparatin e ministrisë dhe 368 për përfaqësitë diplomatike. Me këtë numër punonjësish do të mundësohet plotësimi i kapaciteteve njerëzore për përballimin me sukses të anëtarësimit në Këshillin e Sigurimit në OKB, ndërkohë që me kalimin e agjencive të diasporës në Ministrinë për Europën dhe Punët e Jashtme numri i përgjithshëm i punonjësve do të arrijë në 620.
Sigurisht që ky projektbuxhet nuk parashikon fillimin e punës nga pika zero, por ndërton dhe e çon përpara punën e bërë në këtë ministri gjatë viteve të mëparshme, prandaj përpara se të diskutoj projektbuxhetin për vitin 2022, më lejoni, së pari, që shkurtimisht t’ju paraqes një përmbledhje të realizimit të punëve e objektivave që ka realizuar Ministria për Europën dhe Punët e Jashtme gjatë vitit 2021, pavarësisht vështirësive të shkaktuara nga pandemia, e cila ka pasur një ndikim të jashtëzakonshëm te puna jonë, duke i kthyer në një sfidë e peripeci më vete edhe aktet më të thjeshta mbi të cilat bazohet puna e një diplomati, siç janë udhëtimet apo pjesëmarrjet nëpër aktivitete të ndryshme.
Prioriteti më i rëndësishëm i politikës së jashtme gjatë vitit 2021 ka qenë progresi drejt negociatave të anëtarësimit të Shqipërisë në Bashkimin Europian. Në këtë kontekst, Shqipëria ka ngritur strukturën negociuese dhe ka vijuar përgatitjet për negociatat, duke arritur, siç e dini, në situatën ku jemi sot, ku progresi i vendit dhe përmbushja e kushteve njihen qoftë nga komisioni, qoftë nga vendet anëtare, por procesi është bllokuar për shkak të situatës bilaterale ndërmjet Maqedonisë së Veriut dhe Bullgarisë, duke sjellë këtë situatë anormale ku ndodhemi sot. 
Gjithsesi, Ministria për Europën dhe Punët e Jashtme ka udhëhequr procesin politik dhe teknik drejt nisjes së negociatave të anëtarësimit me Bashkimin Europian dhe ka realizuar plotësisht të gjithë pritshmëritë dhe objektivat. 
Së dyti, gjatë vitit 2021 diplomacia jonë shënoi një nga arritjet e saj më madhore me zgjedhjen e Shqipërisë në Këshillin e Sigurimit të OKB-së, për një mandat 2-vjeçar për vitet 2022-2023. Është vërtet një ngjarje shumë e rëndësishme dhe një dëshmi konkrete e respektit që gëzon sot politika e jashtme e Shqipërisë, do të shtoja po ashtu dhe dëshmi e asaj që mund të arrijmë ne si vend kur jemi të qartë, konkretë dhe kur punojmë sipas planeve të konsoliduara shumëvjeçare, pasi, sigurisht edhe pse mandati u mor në vitin 2021, ky ishte thjesht kurorëzimi i një pune shumë të mirë të bërë për vite e vite me radhë.
Ringritja e diplomacisë shqiptare patjetër që i ka fillesat e saj në rajon, ku Shqipëria për dekada me radhë me shumë koherencë dhe punë arriti të marrë rolin e një aktori serioz me kontribut të dorës së parë në arritjen dhe konsolidimin e paqes, të stabilitetit, të zhvillimit të marrëdhënieve të fqinjësisë së mirë, të bashkëpunimit dhe të zhvillimit. Fakti që sot diplomacia jonë ka një horizont mjaft më të gjerë, që sheh përtej rajonit, natyrisht që nuk ka prodhuar një situatë vetëkënaqësie dhe nuk na ka bërë të heqim për asnjë moment vëmendjen nga rajoni, siguria e stabiliteti i të cilit, siç e kanë treguar edhe momente të tensionit në Veri të Kosovës, situata në Bosnjë-Hercegovinë apo edhe situata mes Maqedonisë së Veriut e Bullgarisë, pavarësisht se është stabël dhe në rrugën e duhur për momentin, vazhdon të mbetet e brishtë. 
Fokusi kryesor i punës sonë në rajon ka qenë padyshim mbështetja për shqiptarët në mbarë hapësirën e Ballkanit Perëndimor. Ky është një objektiv parësor i politikës sonë të jashtme, nëpërmjet nxitjes së kompaktësimit të faktorëve politikë shqiptarë dhe rritjes së rolit të tyre në vendet ku jetojnë. 
Siç edhe jeni në dijeni, pas një serie vizitash të nivelit të lartë me Kosovën,  jemi tashmë duke përgatitur mbledhjen e 7-të të përbashkët të dy qeverive me një agjendë ambicioze e konkrete, duke finalizuar një numër marrëveshjesh dhe duke vënë në lëvizje një sërë procesesh që do të intensifikojnë bashkëpunimin mes nesh. Një nga pikat e rëndësishme të këtij bashkëpunimi është edhe bashkimi i forcave dhe fillimi i punës së përbashkët për financimin e projekteve të zhvillimit në mbështetje të shqiptarëve në Luginën e Preshevës.
Ndërkohë që krahas forcimit të marrëdhënieve të fqinjësisë së mirë me të gjitha vendet e rajonit, do të theksoja si zhvillime veçanërisht të rëndësishme të këtij viti edhe intensifikimin e agjendës dypalëshe me Turqinë dhe thellimin e dialogut politik dhe intensiv me Italinë, ku së shpejti do të ketë edhe një vizitë zyrtare të Kryeministrit. Ndërkohë, po punohet po ashtu edhe për një mbledhje të dytë të përbashkët të qeverisë me Maqedoninë e Veriut dhe është rënë dakord në parim dhe po punohet për mbledhje të përbashkëta trepalëshe me vende të tjera të rajonit si Kroaci-Mali i Zi apo Kroaci-Kosovë.
Një tjetër zhvillim shumë i rëndësishëm në fushën e bashkëpunimit rajonal është shënuar edhe në kuadër të Procesit të Berlinit, ku Shqipëria u bë një nga vendet nismëtare të nismës Ballkani i Hapur, që synon ta përshpejtojë këtë proces dhe të realizojë në rajonin sa më parë avancimin e 4 liritë themelore të Bashkimit Europian: të njerëzve, të mallrave, të shërbimeve dhe të kapitalit.
Tanimë kjo nismë ka filluar të konkretizohet me marrëveshjet e para, ndërkohë që ka marrë edhe mbështetjen qoftë të Bashkimit Europian, qoftë të Shteteve të Bashkuara të Amerikës, çka është pa dyshim një garanci më tepër që jemi duke bërë gjënë e duhur dhe që kjo është një ide e mirë për të përshpejtuar integrimin e rajonit tonë. 
Së fundi, Shqipëria gjatë vitit 2021 ka kryesuar me sukses Organizatën e Bashkëpunimit Ekonomik të Detit të Zi për periudhën janar-qershor 2021, ndërkohë që mban kryesimin e strategjisë së BE-së për rajonin e Adriatikut dhe të Jonit, qershor 2021-maj 2022. Do t’ju përmendja po ashtu edhe punën e konsiderueshme që është bërë gjatë këtij viti në përmirësimin e shërbimit ndaj qytetarëve për sa u përket shërbimeve konsullore, ku po vazhdon ende puna për digjitalizimin e plotë të tyre, por ndërkohë sa i përket shërbimit për aplikim për pasaporta dhe karta identiteti gjatë vitit 2021 janë hapur 6 poste të reja në përfaqësitë tona, duke e çuar totalin në 14 dhe ka përfunduar me sukses edhe projekti “Mobile Applications” që përfshinte aplikimet për shtetasit tanë rezidente në ishujt e Greqisë, si dhe aplikimet në kushtet e shtëpisë. 
Për sa i përket punës për diasporën kemi arritur të krijojmë një rrjet horizontal konsultimi me shoqatat e diasporës, por mund t’ju them që kjo punë do të intensifikohet gjatë vitit 2022, kur kjo fushë përgjegjësie do të kalojë te Ministria për Europën dhe Punët e Jashtme bashkë me strukturën dhe buxhetin përkatës.
Projektbuxheti i vitit 2022 do të ndërtojë mbi këto arritje dhe ka si synim të tij madhor përmbushen e objektivave të programit të qeverisë, të Strategjisë Kombëtare për Zhvillim dhe Integrim dhe të Planit Kombëtar të Integrimit Evropian. 
Më konkretisht, puna do të fokusohet në objektivat e mëposhtëm:
Objektiv parësor është nisja e negociatave për anëtarësimin në Bashkimin Europian, i cili në terma konkretë do të thotë zhvillimi i kapaciteteve profesionale të stafit të Ministrisë për Europën dhe Punët e Jashtme dhe të përfaqësive diplomatike për procesin e negociatave të anëtarësimit në Bashkimin Europian, por edhe zhvillimi i një fushate lobimi dhe komunikimi me të gjithë shtetet anëtare për të mbështetur avancimin e Shqipërisë.
Projektbuxheti për vitin 2022 do të na lejojë të realizojmë prioritete të rëndësishme si: zhvillimi i konferencës së parë ndërqeveritare për anëtarësimin e Shqipërisë në Bashkimin Evropian; zbatimi i Marrëveshjes së Stabilizim-Asociimit mes Shqipërisë dhe Bashkimit Evropian; forcimi i kapaciteteve institucionale në funksion të procesit të negociatave të anëtarësimit dhe të menaxhimit të asistencës financiare të Bashkimit Europian.
Në funksion të këtyre prioriteteve janë parashikuar të realizohen disa aktivitete që kanë të bëjnë me monitorimin e vazhdueshëm dhe plotësimin e rekomandimeve të Këshillit për zhvillimin e konferencës së parë ndërqeveritare dhe ecjen sa më të shpejtë drejt procesit të anëtarësimit; përgatitjen e gjithanshme për takimet bilaterale; koordinimin e takimeve të institucioneve të përbashkëta Bashkimi Europian dhe Shqipërisë ngritur në kuadër të Marrëveshjes së Stabilizim-Asociimit; koordinimin dhe vlerësimi i përafrimit të legjislacionit shqiptar me legjislacionin e Bashkimit Evropian, hartimin dhe monitorimin e Planit Kombëtar për Integrimin dhe vlerësimin e përputhshmërisë së akteve shqiptare me ato të legjislacionin europian.
Objektivi i dytë madhor është zhvillimi me sukses i mandatit tonë në Këshillin e Sigurimit, që përfaqëson një sfidë madhore, por edhe një mundësi të shkëlqyer dhe ndoshta do të na duhen dekada për të na u dhënë sërish. Shfrytëzimi sa më i mirë në shërbim të vendit i kësaj mundësie dhe lënia e gjurmëve pozitive gjatë periudhës së shërbimit në Këshillin e Sigurimit është një objektiv madhor për shërbimin tonë të jashtëm. Përfaqësimi dinjitoz i Shqipërisë në Këshillin e Sigurimit ka bërë të nevojshëm edhe alokomin e fondeve të posaçme shtesë në buxhetin e Ministrisë për Europën dhe Punët e Jashtme, duke filluar nga 2021 deri  në vitin 2023. Për këtë qëllim këtë vit janë vënë në dispozicion fondet e nevojshme për shtimin e kapaciteteve njerëzore në misionin e Nju Jorkut, ku janë katërfishuar kapacitetet për ambiente te reja pune, për trajtim financiar për diplomatët dhe familjet e tyre, për akomodimin në kushte të përshtatshme, fonde për ushtrimin e aktivitetit diplomatik e të tjera. Në terma financiar buxheti shtesë i alokuar për vitin 2022 për Këshillin e Sigurimit është 200 milionë lekë. 
Me rëndësi të pandryshuar mbetet për ne objektivi i forcimit të marrëdhënieve me vendet e rajonit, për të cilën në buxhet janë alokuar 20 milionë lekë shtesë.
 Puna jonë do të ecë në drejtimet e mëposhtme:
Së pari, marrëdhëniet vëllazërore me Kosovën do të vazhdojnë të kenë vëmendje dhe investim të posaçëm për ne. E përmenda edhe pak më lart mbledhjen e përbashkët, por një angazhim të veçantë do të ketë për të konkretizuar marrëveshjet e arritura në 6 mbledhjet e mëparshme mes Shqipërisë dhe Kosovës, ndërkohë që Shqipëria do të vazhdojë të mbështesë praninë dhe aktivitetin e Kosovës në organizatat rajonale dhe ndërkombëtare dhe po bashkërendohet njëkohësisht puna për të parë mundësinë e investimeve të përbashkëta, për përfaqësi, për ambasada, për të pasur shkëmbim të diplomatëve përfaqësitë tona në ministri e të tjera. Lidhur me këto, por edhe me vendimin për të mbështetur shqiptarët e Preshevës jemi duke punuar për ngritjen e grupeve të përbashkëta të punës për të vendosur pastaj për modalitetet dhe për angazhimet financiare.
Vëmendje e veçantë do të vazhdojë t’u kushtohet marrëdhënieve me Italinë dhe Greqinë, si vende mike, kufitare me Shqipërinë, anëtare të NATO-s dhe të Bashkimit Europian. Me këto dy vende synojmë të mbajmë dhe të forcojmë marrëdhënie akoma më të ngushta bashkëpunimi dhe partneriteti në një sërë fushash me përfitim të ndërsjellë. Italia dhe Greqia janë midis kontribuesve më të mëdhenj në zhvillimin e Shqipërisë, janë partnerët tanë kryesorë tregtarë edhe në investime të huaja e të drejtpërdrejta, siç janë njëkohësisht edhe mbështetës të fuqishëm të anëtarësimit të Shqipërisë në Bashkimin Europian. 
Vëmendje të posaçme do të kenë edhe për marrëdhëniet tona me Turqinë, ku pavarësisht përvojave të mira të viteve të fundit si në aspektin politiko-diplomatik, ashtu dhe në atë ekonomik dhe tregtar, mendojmë se ka ende mundësi të pashfrytëzuara dhe drejtime ku mund të punojmë edhe më shumë.  
Me Maqedoninë e Veriut kemi interesa të forta bashkëpunimi dy dhe shumëpalëshe jo vetëm si vende fqinje, por edhe si kandidatë për anëtarësim në Bashkimin Europian. Me Maqedoninë e Veriut do të vazhdojmë bashkëpunimin e ngushtë, përfshirë edhe në nivelin e mbledhjeve të përbashkëta të qeverive. Objektiv i rëndësishëm gjatë periudhës në vijim do të jetë vlerësimi i kuadrit ligjor dypalësh, dakordësimi lidhur me përmirësime të mundshme dhe puna për realizimin e Korridorit VIII. 
Shqipëria do të ndihmojë në ruajtjen e kursit euroatlantik të Malit të Zi. Shkëmbimet politiko-diplomatike, ekonomike, tregtia dhe sidomos turizmi janë thelluar dhe zhvilluar. Shqipëria do të vazhdojë të mbështesë popullsinë shqiptare në Mal të Zi, duke inkurajuar respektimin e të drejtave dhe të perspektivës europiane të këtij vendi mik dhe fqinj me Shqipërinë. 
Sa i përket Serbisë, marrëdhëniet dypalëshe janë karakterizuar nga ulje-ngritje periodike të përcaktuara në radhë të parë nga diferenca rrënjësore në raport me qëndrimin ndaj pavarësisë së Republikës së Kosovës. Politika e jashtme e Shqipërisë do vazhdojë të kërkojë në vijimësi që pavarësisht këtij dallimi rrënjësor është në dobi të dy vendeve tona, por edhe të rajonit, gjetja dhe shfrytëzimi i të gjithë mundësive të bashkëpunimit me interes dypalësh dhe rajonal. 
Lidhur me dimensionin e marrëdhënieve shumëpalëshe në rajon, Shqipëria do të zgjerojë bashkëpunimin sa u përket shkëmbimeve ekonomike dhe tregtare, do të punojë në kuadër të procesit të Berlinit dhe të nismës “Ballkani i hapur” mbështetur nga Bashkimi Evropian dhe disa prej shteteve më të fuqishme anëtare të Bashkimit Europian, për krijimin e tregut rajonal me fokus primar në mundësimin për qytetarët e rajonit të 4 lirive themelore të Bashkimit Europian. 
Një element i veçantë që dua t’ju përmend këtu është edhe përfshirja në fushën e veprimit të Ministrisë për Europën dhe Punët e Jashtme të Agjencisë për Diasporën. Në funksion të këtij aktiviteti të pritshëm në buxhetin e Ministrisë për Europën dhe Punët e Jashtme do të alokohet një fond prej 164 milionë lekësh, si dhe në strukturën e përgjithshme do të shtohen strukturat e posaçme që janë marrë me hartimin dhe zbatimin e politikave në fushën e diasporës, por natyrisht ky është një proces, i cili kërkon edhe rritjen e efektivitetit të performancës së përfaqësive tona diplomatike dhe konsullore me fokus realizimin më të plotë të objektivave afatmesme dhe afatgjata të politikës së jashtme, si dhe të mbrojtjes më të mirë të interesave të bashkatdhetarëve tanë jashtë vendit. Në këtë kuadër jemi duke bashkëpunuar ngushtë edhe me Kosovën për të realizuar sa më parë brenda vitit 2022 hapjen e konsullatave të përgjithshme të përbashkëta në Strugë dhe Ulqin dhe hapjen e një zyre konsullore në Toronto.
Objektiva të tjera në fokus të punës sonë për vitin 2022 janë: forcimi i mëtejshëm i marrëdhënieve në kuadër të partneritetit strategjik me Shtetet e Bashkuara të Amerikës dhe i rolit të Shqipërisë në NATO; zhvillimi i mëtejshëm i marrëdhënieve me vendet e tjera, çka merr një rëndësi të veçantë për 2 vjetët e ardhshëm  në funksion të realizimit  të prioriteteve të vendit tonë në Këshillin e Sigurimit; forcimi dhe modernizimi i mëtejshëm i shërbimit konsullor, për të realizuar një shërbim të mbështetur në profesionalizëm, eficiencë, transparencë dhe përgjegjshmëri përmes digjitalizimit të mëtejshëm të shërbimeve konsullore dhe hapjes së konsullatave të reja, si dhe një diplomaci ekonomike më efektive, duke forcuar bashkërendimin e veprimit diplomatik me politikat tregtare dhe të menaxhimit të jashtëm ekonomik, si dhe shoqatat e biznesit dhe ndërmarrjet individuale.
Në kuadër edhe të kandidaturës sonë në Këshillin e Sigurimit, Shqipëria do të duhet të luajë një rol proaktiv në organizatat ndërkombëtare me pjesëmarrje dhe kontribute, por edhe me mbështetje politikash të OKB-së dhe të organizatave të tjera rajonale në shërbim të forcimit të paqes dhe sigurisë, nxitjes së zhvillimit, duke u angazhuar edhe me kontribute financiare 
Më lejoni të theksoj në mbyllje të fjalës sime që buxhetit i vitit 2022 do të na lejojë të adresojmë sfida të rëndësishme dhe duke besuar shumë që do të forcojnë rolin e Shqipërisë në rajon dhe në botë, duke sjellë përftime të prekshme në përmirësimin e jetës së qytetarëve tanë dhe të shërbimeve ndaj tyre.
Faleminderit!
Mimi Kodheli – Faleminderit, zonja Ministre, për prezantimin shterues dhe serioz!
Fjalën e ka zoti Xhafaj si relator.
Etjen Xhafaj – Faleminderit, zonja kryetare!
Faleminderit, zonja Ministre!
Të nderuar kolegë,
Sot në komision po shqyrtojmë prezantimin e projektbuxhetit të vitit 2022 për Ministrinë për Europën dhe Punët e Jashtme, një projektbuxhet, i cili synon vijimin e nismave tejet të rëndësishme, të cilat janë ndërmarrë vitet e fundit nga Ministria për Europën dhe Punët e Jashtme, ku një theks të veçantë dhe të jashtëzakonshëm ka pjesëmarrja e Shqipërisë për herë të parë në Këshillin e Sigurimit, sigurisht dhe të gjitha implikimet që kjo ka jo vetëm si vitrinë për politikën tonë të jashtme, por edhe për rolin që ne mund të luajmë tanimë jo vetëm në rajon apo siç ishim edhe vjet në krye të OSBE-së për 52 vende, por në një nivel shumë më të gjerë, çka do të hapë shumë dritare të reja dhe mundësi zhvillimi në politikën tonë të jashtme, po ashtu edhe për interesat strategjike dhe afatgjata të politikës së jashtme të Shqipërisë.
Në terma kuantikë, siç e tha edhe ministrja, kemi një rritje të këtij buxheti me 466 milionë lekë, ku kryesisht rritja është në funksion të aktiviteteve të rritura të Këshillit të Sigurimit, ku do të doja të vlerësoja edhe rritjen e ndjeshme të stafit në zyrën tonë në Nju Jork, duke përfshirë aty përveç ambasadorit Hoxha, të cilin e kishim në këtë komision para disa javësh apo edhe ambasadoren Dautllari dhe ambasadorin Spasse, të cilët i janë shtuar ekipit, duke besuar se do të kenë një performancës të mirë dhe do ta përfaqësojnë në mënyrë të denjë Shqipërinë. 
Gjithashtu, do të kemi edhe një sërë mundësish të reja në nivel bashkëpunimi me vende me të cilat Shqipëria nuk ka pasur më parë marrëdhënie diplomatike. Këtu vlen të theksohet në mënyrë të veçantë i gjithë subkontineti afrikan, pjesa subsahariane e kontinentit afrikan, në të cilën Shqipëria nuk ka asnjë zyrë përfaqësie aktualisht dhe ku të do të kemi mundësi të mëdha jo vetëm në synimet dhe objektivat afatgjata të politikës sonë të jashtme, por sigurisht edhe për të siguruar njohjen e Kosovën, që është një ndër prioritetet e politikës sonë të jashtme. 
Unë besoj që një pjesë e rëndësishme e buxhetit, pjesa prej rreth 202 milionë, që do të kalojë për pjesën e shërbimeve për diasporën, ku përveç gjithë paketës së politikave dhe strategjisë kombëtare për diasporën që janë zhvilluar gjatë 4 vjetëve të fundit do të kalojnë edhe 4 agjencitë e reja që janë ngritur në mbështetje të bashkëpunimit me diasporën, Agjencia për Diasporën, Qendra e Botimeve për Diasporën, Fondi i Zhvillimit të Diasporës dhe Qendra e Botimeve për Arbëreshët, janë 4 mënyrat më të mira që ne kemi zgjedhur për të komunikuar me diasporën tonë, një faktor jashtëzakonisht i rëndësishëm zhvillimi për Shqipërinë dhe kombin, i cili do të ketë një funksion në rritje me kalimin e  viteve. 
Dua të ndalem te pjesa e përmirësimit dhe e rritjes së bashkëpunimit me Kosovën në kuadër të nismave dhe të mbledhjeve të përbashkëta të qeverive, kemi pasur 7 prej tyre, si dhe janë 114 marrëveshje të nënshkruara ndërmjet dy vendeve, por sigurisht ka vend për të bërë më shumë në kuadër të bashkëpunimit me ta. 
Sa i përket imazhit të Shqipërisë, që është një prej gjërave më të rëndësishme dhe ku ne si Komision i Politikës së Jashtme i mbështesim dhe i promovojmë, sigurisht edhe të mesazhit për Shqipërinë, besoj se ministria dhe ministrja kanë zgjedhur me të drejtë një fokusim të mëtejshëm qoftë në zhvillimin e të gjitha sistemeve konsullore, duke veçuar këtu rritjen e përfaqësive të Shqipërisë në bashkëpunim të ngushtë me shërbimet konsullore të Republikës së Kosovës në Strugë, Ulqin dhe Toronto, çka na mundëson edhe një hapje gjeografike dhe një afrim të shërbimeve pranë qytetarëve tanë që jetojnë në diasporë, por edhe fokusin e veçantë që kemi te zhvillimi i diplomacisë publike dhe asaj ekonomike, ku të dyja këto janë në funksion të modernizimit dhe digjitalizimit të sistemit të shërbimit tonë të jashtëm, duke mundësuar afrimin qoftë të shërbimeve ndaj qytetarëve apo qoftë edhe një përfaqësi më të denjë të Shqipërisë në të gjitha vendet e huaja.
Në mbyllje të fjalës sime do të doja që të gjithë bashkë të vlerësonim faktin se shansi që do të kemi këtë vit me aktivizimin tonë në Këshillin e Sigurimit do të jetë një shans i paprecedentë për politikën e jashtme të Shqipërisë, por sigurisht edhe për diplomacinë shqiptare për ta rritur më tej nivelin e performancës, të përfaqësimit të vendit dhe të përhapjes së asaj që është imazhi i Shqipërisë dhe i shqiptarëve kudo që ndodhen. Do të doja që të gjithë bashkë të bashkohemi në votimin e këtij buxheti, por edhe në mbështetje të aktiviteteve të Ministrisë për Europën dhe Punët e Jashtme gjatë këtij viti tejet të rëndësishëm, sepse kjo është në të mirë të qytetarëve shqiptarëve dhe të të gjithë atyre që ne përfaqësojmë.
Faleminderit!
Mimi Kodheli – Faleminderit, zoti Xhafaj!
Para se të fillojmë me pyetjet dhe diskutimet, më lejoni t’ju rikujtoj, kolegë, që kjo është një seancë ku këtë projektligj do ta diskutojmë në parim, por do të kemi mundësinë ta diskutojmë përsëri projektligjin në datën 12 nëntor, ditën e premte, nen për nen dhe ku mund të kemi mundësinë të bëjmë propozime dhe të diskutojmë më në detaje për ndonjë projekt që do ta kemi merak, si dhe do ta miratojmë atë ditë në tërësi.
Kush e do fjalën për pyetje?
(Ndërhyrje pa mikrofon)
Zoti Shehu, ju jeni deputet i vjetër, kështu që i dini mirë këto gjëra.
Kush ka pyetje?
Mimi Kodheli - Kolegu Dule, fjala për ju!
Vangjel Dule - Faleminderit, zonja Kryetare!
Zonja Ministre, do të dëshiroja t’ju drejtoja dy pyetje. Në materialet e paraqitura lexova se njëra nga kërkesat e paplotësuara të ministrisë, që ju drejtoni, në këtë projektbuxhet është ngritja e Sekretariatit Europian. Mua më tingëllon shumë kontradiktore që, në një kohë që të gjithë kemi rënë dakord se prioriteti i prioriteteve është integrimi europian, në buxhetin e vitit 2022 të mos miratohet fondi përkatës për ngritjen e këtij sekretariati, që është miratuar me VKM në vitin 2018. 
A mund të na informoni se cilat ishin argumentet, që ju dhanë juve në kundërshtimin të kësaj kërkese? 
Dhe e dyta, e shihni që ne si Komision i Politikës së Jashtme mund t’ju vijmë në ndihmë për realizimin dhe përmbushjen e kësaj kërkese, të cilën unë personalisht e konsideroj shumë të drejtë?
Dhe tjetra, duke parë ecurinë e Ministrisë së Jashtme nga viti 2013, kur Partia Socialiste erdhi në pushtet, deri më sot shohim që nga një u bënë tre. Gjatë legjislaturës së kaluar kishim Ministrinë e Çështjeve Europiane, që u bashkua me Ministrinë e Punëve të Jashtme, ndërsa në mandatin e tretë kemi edhe Ministrinë e Diasporës, që edhe kjo bashkohet me Ministrinë e Jashtme.
Cila është arsyeja? Janë thjesht truke të përdorura nga Kryeministri për të plotësuar nevojat dhe për të realizuar ekuilibra brenda Partisë Socialiste, apo ka diçka thelbësore, që ka ndodhur në kapacitetet administruese, drejtuese të Ministrisë së Jashtme, e cila e bën të domosdoshme krijimin e përgjegjësive të reja, me qëllim përdorimin dhe shfrytëzimin e këtyre kapaciteteve të krijuara? 
Mimi Kodheli – Pyetje të tjera?
Po, zoti Këlliçi!
Belind Këlliçi - Faleminderit, kryetare!
Në vijim të çështjes së diasporës, në fakt, sepse është shumë e rëndësishme ta theksojmë, ka pasur një strategji të qeverisë, strategjia kombëtare e diasporës për vitin 2021-2025, e cila ka qenë në vijim të strategjisë kombëtare për vitet 2018-2024, ku në asnjë rresht të asaj strategjie unë nuk kam lexuar, që në mes të vitit 2021 qëllimi i qeverisë shqiptare ka qenë ta shkrijë ministrinë, që ishte ngritur pikërisht për t’i dhënë më shumë prioritet dhe më shumë vëmendje diasporës së vendit dhe ta kthejë tashmë në një drejtori, ose në katër agjenci në varësi të Ministrisë së Punëve të Jashtme. 
A mund të na e shpjegoni se përse është ky prioritet sot, trajtimi i diasporës si një dikaster në varësi të Ministrisë së Punëve të Jashtme dhe ku flitet për shkrirjen e ish-Ministrisë së Diasporës në strategjinë kombëtare për diasporën? 
Gjithashtu, cilat mund të jenë arritjet e kësaj ministrie, meqë përmendët arritje pas arritjesh edhe në këtë sektor?
Pyetja tjetër ka të bëjë me faktin që gjatë fjalës suaj, ju përmendët që progresi i Shqipërisë, në përmbushje të kushteve për çeljen e negociatave, tashmë është një realitet i gjithëpranuar nga faktori europian, nga faktori ndërkombëtar dhe nga Komisioni Europian dhe e vetmja arsye se pse Shqipëria për të tetin vit me radhë nuk ka çelur negociatat për anëtarësim, është për shkak të konfliktit mes Bullgarisë dhe Maqedonisë së Veriut. Pikërisht, në datën 3 tetor të këtij viti, një muaj më parë, eurodeputeti Andrei Kovaçev, i cili është edhe zëvendëskryetar i Partisë Popullore Europiane, në një intervistë publike është shprehur se çështja e trajtimit të integrimit të Shqipërisë, së bashku me Maqedoninë e Veriut si një paketë dhe thënia nga disa vende anëtare, si dhe nga qeveria shqiptare se Shqipëria i ka përmbushur kushtet, por çështja pse nuk hapen negociatat është konflikti bullgar me atë maqedonas, është një hipokrizi dhe një gënjeshtër e madhe. 
Referuar deklaratave të kancelares Angela Merkel, në Samitin e Bërdos, ajo sërish u shpreh se vendet duhet të përmbushin kushtet dhe më pas të çelin negociatat. Në momentin që vetë zyrtarët më të lartë të shtetit bullgar dalin dhe e mohojnë këtë krizë artificiale, që ju pretendoni, si ka mundësi që sot ju vini dhe e paraqisni si sukses, një dështim të radhës së ministrisë suaj dhe të qeverisë shqiptare?! Është i teti vit me radhë që ne dështojmë në këtë aspekt dhe në vend që të pranojmë disa të vërteta dhe të bashkojmë forcat, sepse ky pa diskutim është një interes kombëtar, ka edhe vëmendjen dhe bashkëpunimin e opozitës kjo çështje, integrimi europian i vendit, ju sot flisni këtu për suksese imagjinare. Këto dy pyetje kisha.
Mimi Kodheli - Atëherë, përpara se t’ia jap fjalën ministres, dua t’ju rikujtoj kolegë, që jemi duke diskutuar buxhetin. Nëse ne kemi nevojë, dëshirë, interes apo kuriozitet për të ditur mbi sukseset apo dështimet e një procesi të caktuar, cilido qoftë ai, i Berlinit, politikat rajonale, fare mirë ne kemi gjithë mekanizmat për të kërkuar ministren apo përfaqësues të ministrisë në dëgjesa, sa herë që ju e mendoni se kjo është e nevojshme. Kjo ishte një parantezë. Pyetjen e keni bërë dhe tani do t’ia jap fjalën ministres. Pra, nuk dalim as te europarlamentarët, as te kancelaria Merkel, sepse duhet të rrimë të fokusuar te fakti që me këto para, që qeveria i ka alokuar ministrisë së linjës, i realizojmë dot këto qëllime që i kemi vënë vetes për vitin në vazhdim? Nëse po, shumë mirë, nëse jo të shohim si të përmirësohemi, si mund ta vëmë qeverinë nën presion pozitiv, në mënyrë që të rriten fondet dhe kështu me radhë.
Ministre, fjala për ju!
Olta Xhaçka- Faleminderit, zonja kryetare!
Për sa u takon pyetjeve të zotit Dule, besoj se jemi në një fazë të diskutimit të buxhetit, ku patjetër që edhe ne parashtrojmë kërkesat tona për më shumë dhe patjetër edhe ju keni gjithë të drejtën të sillni në vëmendje mungesat, që detyrimisht duhej të merreshin parasysh dhe në kuadër të kësaj, edhe ne kemi parashtruar kërkesën për mbështetjen buxhetore, për ngritjen e Sekretariatit Europian. Ngritja e Sekretariatit Europian, sikurse e thatë edhe ju, është parashikuar me vendim të Këshillit të Ministrave që në vitin 2018, për krijimin, organizimin dhe funksionimin e strukturës shtetërore, përgjegjëse për zhvillimin e negociatave dhe për lidhjen e traktatit të aderimit të Republikës së Shqipërisë në Bashkimin Europian, është dhe duhet të jetë një strukturë koordinuese për procesin e negociatave në Bashkimin Europian. Aktualisht, në Ministrinë e Jashtme këto detyra mbulohen nga Drejtoria e Bashkimit Europian, e cila eventualisht duhet të shndërrohet, edhe pas mbështetjes buxhetore, në Sekretariatin Europian. Ministria ka parashtruar një kërkesë për rritje të financimit në masën diçka më shumë se 5 milionë lekë për çdo vit, për periudhën e programimit 22-24. Në këtë shumë përfshihej edhe diferenca në pagë dhe sigurimet shoqërore për specialistët dhe për 17 anëtarët e Sekretariatit Europian. Nuk kemi pasur një përgjigje pozitive, por patjetër jemi ende në kohë për ta kërkuar. 
Për sa i takon vizionit apo marrjes nën fushën e përgjegjësisë të të gjitha agjencive të diasporës dhe shkrirjes së Ministrisë së Shtetit për Diasporën, Ministria e Europës dhe Punët e Jashtme ka pasur në fakt dhe do të vazhdojë të ketë një marrëdhënie të riorganizuar me agjencitë e diasporës. Pas miratimit të strategjisë kombëtare për diasporën, Ministria e Jashtme në masën më të madhe  ka përgjegjësinë e drejtimit, për të qenë tërësisht e përfshirë në planin e veprimit të kësaj strategjie dhe besoj që kjo shkrirje vjen natyrshëm edhe nëpërmjet shkrirjes së agjencive dhe ky rol i Ministrisë së Jashtme, le të themi, përmes unifikimit, ofron mundësi të reja dhe një qasje më koherente drejt politikave të angazhimit të diasporës, duke kombinuar drejtimet ekzistuese të politikave nën një ombrellë të vetme dhe duke mundësuar një kanal komunikimi me dy drejtime, në vend të atij me shumë drejtime, si e cilësuat edhe ju, që kemi pasur deri tani. Ne do të vijojmë të punojmë me diasporën për të lehtësuar dhe përmirësuar angazhimin me rajonet, me vendet ku shqiptarët janë të vendosur. Ky angazhim mund të ndodhë nëpërmjet strategjisë dhe programeve aktuale, por edhe përmes një vëmendjeje të shtuar, që kërkon bashkërendim të qasjeve të ndryshme të politikave të ndryshme, sipas shteteve ku ata ndodhen dhe besoj që Ministria e Punëve të Jashtme është e pozicionuar mirë për të marrë përsipër një rol të tillë. 
Nga ana tjetër, bashkimi i institucioneve që mbulojnë portofolin e diasporës, sërish nën një ombrellë të vetme, atë të Ministrisë, mundëson që qasja ndaj diasporës të bëhet edhe më qendrore për politikën e jashtme, që do të rezultonte edhe në një qasje më koherente të politikave në fushën e punëve të jashtme, të tregtisë, të zhvillimit duke zgjeruar njëkohësisht objektivat e politikës së jashtme në të gjitha këto vende. Gjithashtu, besoj se kjo shkrirje ofron edhe një përdorim më të mirë të financimeve dhe të kapaciteteve njerëzore. Do të ketë një përdorim më të mirë të buxhetit të strategjisë kombëtare të diasporës shqiptare në funksion të objektivave të caktuara, duke shmangur strukturat e mbivendosura.
 Gjithashtu, besoj se fuqizimi i këtyre burimeve do të ndihmojë edhe në përmirësimin e zgjerimin e shërbimeve dhe në intensifikimin e aktiviteteve në diasporë. Po ashtu, në bashkëpunim me Kosovën, si shtetet më të mëdha ku jetojnë shqiptarët, kemi marrë përgjegjësinë dhe detyrimet që nëpërmjet bashkëpunimit në ushtrimin e politikës së tyre të jashtme të identifikojmë, të adresojmë dhe të kontribuojmë në zgjidhjen e problematikave, të cilat përballen me diasporën. Janë bërë disa takime dhe do të thosha se ka pasur shkëmbime intensive, që për sa i takon gjithçkaje që ne mund të bëjmë, që nga miratimi i teksteve mësimore për diasporën tek teksti i përbashkët i miratuar për diasporën etj., të finalizohen sa më shpejt. Patjetër që ne mbetemi shumë të angazhuar, duke pasur tashmë fushë përgjegjësie, që të zhvillojmë një dialog të vazhdueshëm, të qëndrueshëm, koherent në mbrojtje të të drejtave të shqiptarëve, në respekt të standardeve dhe detyrimeve ndërkombëtare, kështu që unë besoj se kjo shkrirje do të sjellë vetëm risi dhe gjëra pozitive. 
Për sa i takon pyetjes së zotit Këlliçi, unë patjetër që mirëkuptoj çdo opinion të cilitdo aktor, opinion objektiv apo subjektiv, përfshirë edhe të eurodeputetit, por ajo që duhet të biem të gjithë dakord, është që metodologjia e procesit të vlerësimit të progresit, që ka bërë Shqipëria në procesin e anëtarësimit në Bashkimin Europian, nuk është asgjë që vendoset në mënyrë subjektive apo objektive nga cilido aktor apo eurodeputet. Është një metodologji, e cila është e mishëruar në të gjitha raportet e progresit të Komisionit Europian, pastaj patjetër edhe politikat përmes vendeve anëtare të Bashkimit Europian, të cilët janë shprehur njëzëri, si Komisioni i cili është vlerësuesi teknik i këtij procesi, si vendet anëtare përmes vlerësimit teknik dhe politik, që Shqipëria i ka përmbushur të gjitha kriteret, që Shqipëria është gati të avancojë në procesin e integrimit, përmes miratimit të kornizës së saj negociuese dhe pastaj të vendosjes së datës për konferencën e parë ndërqeveritare. Patjetër që ne do të duhej t’i kishim sot këto, pra avancimi në këtë proces përmes miratimit të kornizës dhe mbledhjes së parë ndërqeveritare, jo thjesht si lëshime, por si përmbushje e premtimeve të bëra në mënyrë solemne nga Bashkimi Europian, në një kohë që të dyja vendet, si Shqipëria, si Maqedonia e Veriut i kanë bërë detyrat e tyre dhe në një kohë kur arritjet e të dyja vendeve janë vlerësuar, si teknikisht nga komisioni, ashtu dhe politikisht nga të gjitha vendet anëtare, ku sot edhe më skeptikët ndër to, ato që janë konsideruar si gjyqtaret më të rreptë, strict but fair, edhe ata kanë vlerësuar progresin e Shqipërisë dhe Maqedonisë së Veriut, si të çiftëzuara në këtë proces për të avancuar. Gjithsesi, përtej ndjesisë së zhgënjimit dhe ngërçit në vendimmarrjen e BE-së për arsye që nuk lidhen me ne, dhe këtë dua ta theksoj që as nuk mund të influencohen prej nesh, jo vetëm Komisioni, por edhe vendet anëtare, duke përfshirë edhe ato që kanë qenë jashtëzakonisht skeptike e të rrepta ndaj nesh, sot e njohin progresin e madh që ka bërë Shqipëria dhe janë të qarta se e drejta është me ne.
Mimi Modheli – Faleminderit, zonja Ministre!
Nëse nuk ka pyetje të tjera, kalojmë në diskutime. Kolegu Koçi, kolegu Shehu, pastaj zonja Dume.
Petro Koçi  – Në vijim të shpjegimeve që sapo dha ministrja, pas pyetjeve që bëri zoti Këlliçi, duke gjykuar situatën që jemi aktualisht në procesin e integrimit europian, duke supozuar se do të caktohet edhe një datë për Konferencën Ndërqeveritare, sepse, siç e thatë edhe ju,  është konfirmuar dhe nga Komisioni Europian,  si dhe  nga të gjithë zëdhënësit kryesorë  të  politikës  së shteteve anëtare, vlerësim sipas të cilit Shqipëria i ka plotësuar  kushtet dhe  pret  të caktohet data e kësaj konference, kam një pyetje që lidhet me buxhetin. Duke supozuar  që do të caktohet data dhe  do të zhvillohet Konferenca Ndërqeveritare, a do të kemi nevojë për të ndryshuar strukturën në Ministrinë e Jashtme që lidhet me procesin e  integrimit? Ka nevojë që të ndryshojë buxheti, apo është parashikuar gjithçka në projektbuxhetin e vitit 2022?
Mimi Kodheli – Faleminderit!
Kolegia Duma, keni koment për të bërë, kështu që lëmë ministren të përgjigjet, pastaj ju. 
Pyetje? Po!
Grida Duma – E nisi kolegu Koçi për sa i përket buxhetit. Zonja Ministre, unë besoj që kushdo, që ka pak përvojë, e di se Ministria e Jashtme ka një buxhet jo të mjaftueshëm për nevojat dhe misionin e madhe që ka. Nuk e di nëse e keni konsideruar kur buxhetoret. A keni diskutuar për eficiencën ose jo të disa përfaqësive, misioneve? Nëse në disa prej tyre duhet forcuar dhe duhet rritur  dinjiteti ekonomik  i përfaqësive  tona, sepse disa prej tyre ndoshta nuk  janë  më  eficiente nga pikëpamja gjeopolitike dhe ekonomike  dhe buxhetet e  tyre të shkojnë tek  ato  misione dhe përfaqësi që kam bindjen. Nuk mendoj se jam subjektive, jam objektive, që të gjithë duam që përfaqësitë tona të kenë dinjitet tjetër ekonomik që të mund të kryejnë aktivitete vërtet lobuese të mira për Shqipërinë. Pyetja e parë: e keni rikonsideruar çështjen e strukturës së misioneve, të përfaqësive e të tjera, si një balancë e eficiencës politike? Unë e di që në shumë raste ne jemi të detyruar të mbajmë përfaqësi edhe atëherë kur nga pikëpamja ekonomike kjo mund të mos shfaqet fizibile, gjithsesi duhet të bëhet një lloj fizibiliteti për të rritur pjesën tjetër.
Pyetja e dytë: unë e kam pasur gjithmonë çështjen e integrimit, për shkak edhe të njohjes së saj, një merak për sa  i përket  fuqisë  dhe pushtetit  që ka  njësia që merret me  integrimin europian në raport me  ministritë e linjës. Ju jeni ministri e linjës dhe, pavarësisht se çfarë themi ne këtu, dua ta them krejtësisht objektivisht një ministri linje nuk është përgjegjëse për procesin e integrimit. Ajo është përgjegjëse për ndjekjen, follow up-in e disa elementëve që merren nga Komisioni Europian si detyra të vogla. Megjithatë, ministria e linjës ka një detyrë shumë të madhe që është koordinimi i dy IPA-ve: IPA 1 dhe IPA 2, të cilat kërkojnë një lloj mënyre, një ndërveprim të madh dhe një koordinim të madh mes ministrive. Në kuadër të asaj që tha edhe zoti Koçi, urojmë që hapja e negociatave të jetë sa më shpejt, në mos qoftë ky vit, do të jetë tjetri, por do të ishte e paimagjinueshme të mos hapeshin. Për çështjen e integrimit duhet të jemi të gjithë të qartë që duhet të jemi bashkë që, sa më shpejt të ndodhë hapja e negociatave, aq më mirë është për të gjithë, politikë ose jopolitikë. Në rast se hapen negociatat, nga pikëpamja e strukturës së kapaciteteve dhe forcës ekzekutive që duhet të keni me ministritë e linjës për të koordinuar procesin a keni menduar, pra nëse ju duhet një nivel i caktuar, më i lartë në përfaqësimin e ekzekutivit?
Mimi Kodheli – Faleminderit!
Fjala për ju, zonja Ministre!
Olta Xhaçka – Faleminderit, për pyetjet!
Gjykoj që janë vërtet me vend. Ne jemi në një proces vlerësimi të të gjitha përfaqësive tona. Është e vërtetë që jemi përballë disa sfidave që kërkojnë ta rishikojmë përfaqësimin tonë ose shtrirjen e përfaqësimit tonë, siç e kemi pasur deri tani. Për t’ju dhënë një shembull, në Këshillin e Sigurimit, ku do të jemi anëtarë në 2 vjetët e ardhshëm, 80% e vendimmarrjes është mbi Afrikën, ndërkohë që sot kemi vetëm një ambasadë në Egjipt, që do të thotë se jemi thuajse të papërfaqësuar në kontinentin afrikan, ku do të na duhet t’i mësojmë shumë shpejt çështjet dhe problematikat që ata kanë, do të duhet të hartojmë shumë shpejt dosjet që do të ushqejnë vendimmarrjen tonë e të tjera. Kemi nisur një proces vlerësimi që do të thotë: a do të tkurremi atje ku duhet të tkurremi dhe a do të zgjerohemi aty ku duhet të zgjerohemi, duke pasur parasysh përparësitë e diplomacisë, të marrëdhënieve tona me jashtë, por edhe duke pasur parasysh sfidat  dhe  nevojën që kemi për të zgjeruar  apo për të shtrirë ndryshe  të gjithë  sistemin tonë  diplomatik  edhe  atë konsullor,  sepse   kemi  vendosur  të zgjerohemi me 2  konsullata të  përgjithshme dhe me një zyrë konsullore në Toronto, bashkë me Kosovën, por, siç ju thashë, ky vlerësim po bëhet jo vetëm për zyrat konsullore, por edhe për ambasadat dhe për misionet? Për të kuptuar realisht se si në këtë fazë të diplomacisë shqiptare t’i optimalizojmë sa më shumë marrëdhëniet me jashtë.
Për sa i përket procesit të integrimit, ju më pyetët: a kemi një vizion për forcimin e kapaciteteve institucionale dhe për zhvillimin e negociatave në BE, duke marrë të mirëqenë që ky vit do të na sjellë atë që meritojmë: miratimin e kornizës negociuese dhe më pas datën për Konferencën e parë Ndërqeveritare. Ne kemi ngritur tashmë një strukturë negociuse që ka filluar përgatitjen për negociatat. Ministria e ka udhëhequr këtë proces si politikisht, ashtu edhe teknikisht drejt nisjes së negociatave. Objektivi parësor ka qenë nisja e negociatave për anëtarësimin, patjetër edhe me këtë synim: zhvillimin e kapaciteteve profesionale të stafit në ministri dhe në përfaqësitë diplomatike, për të gjithë procesin e negociatave edhe për demonstrimin përpara shteteve anëtare të aftësisë së Shqipërisë për të plotësuar kriteret e anëtarësimit që ka të bëjë edhe me lobimin. Ka edhe një rritje në buxhet në këtë zë, në zërin e mbështetjes institucionale për procesin e integrimit. Nuk është substancial, por është gjithsesi i rëndësishëm për arritjen e këtij objektiv. Rritja buxhetore që kemi për vitin 2022 besoj se do të na shërbejë për ato që përmendët edhe ju, për Konferencën e Parë Ndërqeveritare, për zbatimin e Marrëveshjes së Stabilizim-Asociimit, për mirëmenaxhimin e asistencës dhe fondeve të BE-së në mbështetje të procesit të anëtarësimit, për forcimin e kapaciteteve institucionale në funksion të procesit dhe në funksion të këtyre prioriteteve. Ministria do të realizojë një sërë aktivitetesh edhe përmes kësaj mbështetjeje buxhetore, që janë monitorimi i vazhdueshëm i plotësimit të rekomandimeve të Këshillit për zhvillimin e konferencës së parë; përgatitja e gjithanshme për takimet bilaterale (këtu hyn edhe rritja e kapaciteteve njerëzore të strukturave tona); koordinimi i takimeve me institucionet e përbashkëta të BE-së dhe koordinimi i vlerësimit të përafrimit të legjislacionit shqiptar me atë të BE-së. 
Për sa i përket  menaxhimit  të asistencës financiare, situata deri sot është që  kryenegociatori është edhe koordinatori kombëtar i IPA-ve, pra është interlokutori i KE-së  për programimin  dhe monitorimin e fondeve të asistencës  së BE-së  për Shqipërinë. Ai është mbështetur në këtë rol nga strukturat mbështetëse në Ministrinë për Europën dhe Punët e Jashtme, strukturat, drejtoritë që kanë qenë përgjegjëse për programimin dhe monitorimin e fondeve kombëtare, fondeve rajonale dhe atyre ndërkufitare. Këto struktura koordinojnë strukturat përgjegjëse, institucionet e tjera përfituese të financimit të huaj. 
Me krijimin e agjencisë shtetërore të programimit strategjik dhe koordinimit të ndihmës, puna e koordinatorit kombëtar do të mbështetet edhe nga kjo agjenci, e cila do të koordinojë me strukturat përgjegjëse të projekteve pranë institucioneve të administratës shtetërore. Synohet të kemi një qasje më strategjike në programimin e fondeve të asistencës së BE-së në përputhje me objektivat strategjikë të zhvillimit të përcaktuar në Strategjinë Kombëtare për Zhvillim dhe Integrim, por edhe në strategjitë sektoriale. Agjencia do të jetë përgjegjëse edhe për asistimin e strukturave vendimmarrëse për hartimin e Strategjisë Kombëtare për Zhvillim dhe Integrim, por edhe për monitorimin dhe zbatimin e  saj, për  ofrimin e  mbështetjes  metodologjike në hartimin e strategjive ndërsektoriale dhe sektoriale,  me qëllim  harmonizimin e  tyre me  strategjinë, por edhe monitorimin dhe zbatimin e tyre, thënë ndryshe, për një përthithje shumë  më efikase të të gjitha këtyre fondeve në funksion të  përfitimeve  të të gjitha  institucioneve përgjegjëse.
Mimi Kodheli – Faleminderit, zonja Ministre!
Fjala është për zotin Shehu. Pastaj për nënkryetarin, zotin Alizoti.
Tritan Shehu – Faleminderit, zonja kryetare!
Faleminderit, zonja Ministre, dhe i gjithë stafi i ministrisë që ka ardhur sot në komision!
Jam dakord me ju, zonja kryetare, me atë që thatë në fillim fare, që të fokusohemi  tërësisht  në  elementet e buxhetit, por, duke dëgjuar prezantimin e zonjës ministre, por edhe relatorin, vura re  se ka një zgjerim të madh të diapazonit të diskutimit duke dalë nga elementet e  buxhetit.
Zonja Ministre, sinqerisht, do të doja që ju të ishit sot në komision dhe të na thoni, sepse të gjithë jemi të interesuar, për një politikë të jashtme, pak a shumë në ato linja; duhet të jemi shumë të sinqertë midis nesh për këtë gjë, nuk na ndryshon vullneti për t’u integruar në Europë, që është pjesë e Perëndimit, pra të na tregoni se ku t’ju mbështesim. Çfarë kërkoni nga ne si komision për të realizuar aspiratat e mëdha të përbashkëta të të gjithë shqiptarëve, maxhorancë, opozitë bashkë? Kushdo ka qenë në maxhorancë, kushdo ka qenë në opozitë. Kjo do të ishte diçka e nevojshme dhe   ndihmuese qoftë edhe për diskutimet tona; disa gjëra dolën nga pyetjet e kolegëve, por në mënyrë të tërthortë. Sidoqoftë, kjo më krijon idenë se ju si Ministri e Jashtme keni një konfuzion në objektivat tuaja, që lidhen edhe me elementë të buxhetit, sepse çdo objektiv kërkon një faturë nga mbrapa. Keni dhe një shift-im, një devijim të objektivave nga kryesore në parësore dhe në disa herë të tjera të panevojshme, të dëmshme, që lidhen edhe me shpenzimet buxhetore, gjë që më vë në mendime. 
Dakord, e di që ky buxhet është shumë i vogël, unë  kam qenë  vetë ministër në kohë shumë të vështira, madje e di sesa vuajnë trupa jonë diplomatike, ambasadat tona për realizimin e detyrave që  ka Ministria e  Jashtme në këtë gjë, por vë re se nuk keni një strategji për këtë gjë. Unë do t’ju këshilloja të fokusoheni në ambasadat e mëdha, lëreni Afrikën. Nuk kemi ne lider botëror që të japim tonin edhe në Afrikë, edhe kudo në botë. Ne duhet të fokusohemi atje ku kemi, duhet t’i forcojmë ato ambasada, të cilat janë  realisht kruciale për ne, që luajnë rol për ne, për rrugën tonë të Perëndimit, rrugën tonë europiane, rrugën tonë të integrimit, atje ku ne mund të dialogojmë. Ka të tjerë që e bëjnë politikat afrikane, që bëjnë politikat në Lindjen e Mesme, të Largët, në Amerikën e Jugut. Pra, i kemi kaluar të gjitha këto stade, me thënë të drejtën, edhe presionet për të hapur këtu dhe atje. Nuk është e re kjo gjë, por duhet të jemi të saktë, veçanërisht që kemi të ardhura financiare të vogla, t’i përcaktojmë mirë prioritetet tona që t’u shërbejnë qëllimeve tona.
 Zonja Ministre, mendoj se ju keni një problem të madh brenda në ministri, një problem që e keni gjetur, jua ka krijuar ligji i miratuar në vitin 2015 “Për shërbimin e  jashtëm të Shqipërisë”, i cili, për mua, ka krijuar një kakofoni të plotë, i cili shoqërohet edhe me fatura  financiare, duke ndryshuar disa rregulla të karrierës, duke  krijuar artifica në karrierë, duke bërë që ata, të cilët kanë grada, eksperiencë,  të vihen shpeshherë në pozicione të ulëta, duke paguar njerëz të tjerë, që vihen në pozicione të tjera, duke i krijuar artificialisht mundësinë e avancimit. Pse? Për arsye politike, sepse elementët janë parë në Shqipëri. Por kjo ka një faturë financiare. Kjo lidhet me rentabilitetin e buxhetit.
Gjithashtu, edhe ajo praktikë që ju keni në ministrinë tuaj, ndryshimin e strukturave në mënyrë të vazhdueshme, të shpeshtë, çdo ministër ndryshon strukturat, nuk lejon të krijohet një traditë, e kjo nuk ndodh në asnjë vend. Edhe kjo ka faturën e vet financiare. Unë mendoj se duhet të jemi shumë më seriozë në këto gjëra. Duhet të jemi një çikë tradicionalë në politikat e jashtme. Ju e thatë vërtetë, që politika e jashtme ka një background, ka një të kaluar, por duhet të dimë ta respektojmë këtë të kaluar.
Pra, unë shoh se kemi një konfuzion edhe jo brenda Ministrisë së Jashtme, sepse ka edhe elementë të tjerë, ashtu siç lidhen edhe me elementë të tjerë të fokusimit tuaj të politikës. Në qoftë se ju keni vendosur të bëni shpenzime nga buxheti për Ballkanin e Hapur, unë ju them se Ballkani i Hapur ka vdekur. Ishin tre, u bënë dy. 
(Ndërhyrje pa mikrofon)
Ah, sot s’ka vlerë.
Vota e popullit maqedonas e tregoi këtë gjë. Le të fokusohemi, jam dakord me ju, te Procesi i Berlinit. Pse duhet të krijojmë alternativa ndaj Procesit të Berlinit, me kosto politike e financiare? Kemi CEFTA-n, kemi iniciativat europiane. Ne duhet të besojmë te iniciativat europiane. Në Ballkan nuk mund të funksionojë asnjë alternativë tjetër, ku të ulen si të barabartë të gjithë vendet e Ballkanit Perëndimor, aq më shumë kur ne duam të afrohen edhe vende të Ballkanit Perëndimor, që janë pjesë e Bashkimit Europian, përfshirë Italinë, e cila është fqinja jonë, në qoftë se në krye të tavolinës nuk është Brukseli. Vuçiqi nuk mund të na bashkojë, të paktën edhe për një pesëdhjetë a njëqind vjet. 
Pra, unë mendoj se këto gjëra duhet të jenë në fokusim, meqë ju i përmendët. Unë nuk do t’i përmendja nëse s’do t’i përmendnit ju.
(Ndërhyrje pa mikrofon)
Ju i përmendët këto gjëra.
Nga ana tjetër, ju përmendët shpenzime dhe paketë buxhetore për negociatat. Shpresoj të hapen. Kemi tetë vjet që kushtet vetëm na shtohen. Ju keni bërë një gabim trashanik, mendoj unë. Ju dhe Zajevi bashkë. Të dyja palët. Ju keni bërë një gabim trashanik. Ju keni harruar se integrimi europian është proces individual i çdo vendi, nuk është një proces kolektiv. Nuk ka proces kolektiv. Nuk ka integrim kolektiv në Bashkimin Europian. Në qoftë se ne, si Shqipëri, i plotësojmë standardet, ne pranohemi, pavarësisht se Maqedonia  ka ç’ka, tjetri ka ç’ka. Kjo është e vërteta thelbësore e procesit të integrimit.
Pra, le të shpenzojmë këto para të buxhetit për procesin tonë të integrimit. Çdo vend i zgjidh vetë problemet e veta. S’kemi pse të mendojmë të zgjidhim problemet që Maqedonia ka me Bullgarinë e të shkojmë të konfliktohemi me Bullgarinë për hir të Maqedonisë. S’kam gjë as kundër Maqedonisë, as kundër Bullgarisë. Ne duhet të dimë të fokusohemi aty ku duhet.
Pra, në këtë prizëm, unë shoh realisht një konfuzion, i cili padyshim do të pasqyrohet edhe në shpenzimet buxhetore, në këto shpenzime të vogla buxhetore që ne kemi. Ka edhe shumë elementë të tjerë, që lidhen me Kosovën, po të doni të flasim, por nuk dua të zgjatem.
Mimi Kodheli – Unë mendoj të jemi më shterues, siç dhe jeni.
Tritan Shehu – Dua të them këtë gjë: që në këto kushte, unë nuk mund ta votoj pozitivisht buxhetin për Ministrinë e Jashtme. Kjo sepse s’kam besim që ky buxhet, edhe i vogël, do t’u shërbejë atyre linjave strategjike që lidhen me interesat e vendit e me interesat tona të përgjithshme, që jemi edhe këtu në këtë sallë.
Faleminderit!
Mimi Kodheli – Faleminderit, kolegu Shehu!
Unë ia jap fjalën nënkryetarit Alizoti. Më pas, zonja Ministre, nëse e gjykoni të arsyeshme të bëni ndonjë koment, jeni mëse e lutur, por meqë jemi në fazën e diskutimeve, le të vazhdojmë me diskutimet, mendoj. Apo jo, nënkryetar?
Tomor Alizoti – Po.
Mimi Kodheli – Faleminderit!
Po, ne e kemi fjalën tashti.
Tomor Alizoti – Zonja Ministre,
Të nderuar kolegë,
Unë mendoj, dhe kjo nuk ka lidhje vetëm me ministrinë, se politika e jashtme është një kapital i madh kombëtar. Kjo vlen edhe për vendet e mëdha, pro aq më shumë për vendet e vogla. Vetë pavarësia e Shqipërisë është arritur nëpërmjet marrëveshjeve politike, nëpërmjet diplomacisë.
Nga koha e diktaturës u krijua një psikozë në Shqipëri, që Shqipëria mund të ndërtojë ushtri të mëdha e gjëra të mëdha. Një vend i vogël si Shqipëria, por një vend i vogël edhe si Austria, që po e marr si referencë, e cila sot ka një pozicion neutral, mbijetojnë nëpërmjet diplomacisë. Diplomacia është një element elitarist, pra një gjë që u përket elitave të shoqërisë. Nuk mund ta ushtrojë kushdo. 
Nëse i referohemi periudhës para ’45-ës, ne kemi pasur ambasador në Nju Jork Faik Konicën. Në Berlin kemi pasur Rauf Ficon, i cili fliste mbi dhjetë gjuhë. Pra, diplomacia shqiptare ka një element shumë parësor, që në radhë të parë duhet të përfaqësohet, sipas mendimit tim, nga elita e shoqërisë. Sepse, mos harroni, një diplomat shqiptar do të jetë midis diplomatëve në Nju Jork, në Berlin, me njerëz që kanë diapazon të lartë kulturor e shoqëror, dhe do t’i duhet të krijojë kontakte në nivele të larta botërore. Unë dyshoj në këtë pikë.
E dyta gjë kryesore është që diplomatët shqiptarë janë të keqpaguar. Pra, pagesa e tyre është në prag të ekzistencës. Nëse buxheti do të synojë të përmirësojë jetën e diplomatëve ku jetojnë, të cilët vetë puna që kanë, vetë dietat që kanë, për të bërë ftesa në dreka e darka, sepse puna e diplomatit është të krijojë kontakte, buxheti i tyre është komplet qesharak, më i vogli në rajon. Do të sugjeroja që, edhe në vendet pikante, siç është Franca apo Gjermania, të shkojnë edhe përfaqësues që njohin gjuhën e vendeve përkatëse, si gjermanishtja, frëngjishtja, sepse e kanë shumë të rëndësishme.
Si politikë e jashtme duhet të kemi edhe pikat strategjike në vende, me të cilat kemi marrëdhënie në formë bilaterale. Unë do të doja, dhe kam përshtypjen se buxheti nuk do të shkojë në këtë pikë, që parësore të jetë rritja e pagave të diplomatëve. Diplomacia duhet të ketë një akses edhe nga përfshirja e elitarizmit shoqëror, sepse jemi vend i vogël. Nëse më 1912 kishte njerëz shumë elitarë, që vinin edhe nga një ish-perandori apo ndërthurje botërore, dhe bënë të mundur pavarësinë e këtij vendi, po pikërisht sot duhet të kemi në diplomaci njerëz shumë elitarë.
E dyta, që mua më shqetëson, është një pyetje: diplomacia publike, në ç’nivel është? Pagat e diplomatëve, që janë më të ulëtat në rajon, shumë të ulëta, sajohen diplomatët. Edhe diplomati, të jetë elitar. Më mirë të shkurtojmë disa financa. Ky është problem politik-shoqëror në Shqipëri, që ne si shoqëri më shumë merremi brenda vetes, duke e lënë politikën e jashtme komplet jashtë loje.
Diplomacia dhe politika e jashtme bëhet nga njerëz, bëhet nga individë. Nëse individët nuk janë të aftë profesionalisht dhe financiarisht, që të përfaqësojnë tezën e Shqipërisë, kjo është fatkeqësi për kombin tonë. Politika e jashtme është diçka që kalon mbi partiaken, është unikale.
Nga përvoja ime në Berlin, kam vënë re se serbët në Berlin i kishin të gjitha tagret kryesore, pagat më të larta, akseset më të larta, ndërkohë që niveli ynë atje... Ne kishim diplomatë shumë të mirë, por financat tona ishin mjerane.
Unë propozoj një diplomaci më të vogël, por elitare e të mirëpaguar. Sepse kemi një trashëgimi nga koha e diktaturës, që ne do të jemi një shkëmb graniti e do të përfaqësojmë..., por nuk e bëjmë dot. Jemi vend shumë i vogël.
Se po e mbyll: buxheti, a ndikon te pagat? Sepse paga është jetike per çdo njeri që ushtron profesionin. Ndikon te dietat e diplomatëve? 
Dhe po e mbyll, se s’dua t’ju mbaj më gjatë. Kaq.
Mimi Kodheli – Mirë. Një koment shumë të shkurtër, para se të dëgjojmë edhe një herë ministren, mbase.
Nënkryetari Alizoti, unë besoj se nga momenti që ju keni qenë në përfaqësinë tonë në Berlin e deri më sot, rroga është rritur në mënyrë eksponenciale si në nivelet e larta të përfaqësimit, pra ambasadorë, por edhe në nivelet e tjera, në kategoritë e tjera. Pra, janë bërë hapa, por megjithatë, edhe në vazhdim të asaj që kolegu Shehu tha, ne jemi këtu, jemi në të drejtën tonë, që të propozojmë ndryshime të ligjit “Për karrierën diplomatike”, ndryshime të trajtimit financiar të diplomatëve dhe jo vetëm. Këtë mund ta bëjmë bashkërisht, duke mbështetur njëri-tjetrin, me besimin se jemi duke bërë jo vetëm gjënë e duhur, por me besimin se ne mund të mbërrijmë...
(Ndërhyrje pa mikrofon)
Urdhëro? Patjetër! Jemi këtu, mund ta bëjmë këtë propozim në vazhdim. Ulemi, e pleqërojmë këtë gjë, vijmë në një konkluzion të përbashkët, si komision. Realisht gjej me vend shumëçka nga komentet tuaja.
(Ndërhyrje pa mikrofon)
Të lutem, patjetër që mund të flasësh.
Tomor Alizoti – Unë e kam ndjekur pagën e diplomatëve. Ka pasur një ngritje, por është taksuar dhe në finale ka shkuar aty ku është. Le ta krahasojmë edhe me Kosovën, se e dëgjova nga kolegët. Paga e diplomatit shqiptar është në minimalen e ekzistencës.
Mimi Kodheli – E thamë këtë.
Tomor Alizoti – Ja, e mbylla. Ne duhet të tërheqim edhe figura publike ose edhe rajonale, që të përfaqësojnë kombin tonë nëpër botë. Me këto paga nuk i stimulojmë dot.
Faleminderit!
Mimi Kodheli – Mirë.
Në fakt, diskutimi mbi taksimin, sidomos kur flasim për buxhetin, është një diskutim shumë i ethshëm, kështu që nuk duhet t’i hyni diskutimit të taksimit, se kush duhet të taksohet, se pastaj dalim në komision tjetër. Unë një kërkesë kam, para se t’ia jap fjalën ministres, në këtë rast jo si anëtare e Komisionit të Politikës së Jashtme, por si një person që mbaj një titull nderi, siç është ai i Ambasadorit të Preshevës. E dëgjova me vëmendje ministren, kur tha se është ngritur grupi i punës lidhur me mbështetjen që ne do t’i japim rajonit dhe buxhetet përkatëse. Kam mirëpritur vendimmarrjen e qeverisë së Kosovës e të Kryeministrit Kurti në lidhje me këtë gjë, dhe besoj se shumë shpejt kjo do të bëhet realitet edhe nga ana jonë. Këtë e them nga ai pozicion, që sapo e përmenda. 
Ministre, nëse keni ndonjë koment ose ndonjë gjë për të sqaruar, fjala për ju. Përndryshe, mendoj ta mbyllim këtu diskutimin. Si të dëshironi.
Fjala për ju!
Olta Xhaçka – Në fakt, unë i vlerësoj komentet e kolegëve dhe i mirëkuptoj plotësisht. Jemi në të njëjtin mendim, që trajtimi financiar duhet të jetë më i mirë, që vlerësimi i shtrirjes sonë diplomatike duhet të jetë tjetër. Patjetër që duhen marrë parasysh edhe disa nga ato problemet e trashëguara, siç u tha këtu, por nga 2019-a trajtimi i diplomatëve ka ndryshuar thuajse me 20 %, por ka ndryshuar edhe trajtimi i familjarëve të tyre, shpërblimi i bashkëshortëve, i fëmijëve. Sigurisht, nuk është i konsiderueshëm, krahasuar me atë që duhej të ishte, ndaj jam e bindur se do të kemi një debat tjetër në këtë komision, që do të vijë edhe si kërkesë e jona, për t’i mbështetur ata më shumë.
Desha të them se ka edhe një vlerësim goxha të gjithanshëm, duke përfshirë shumë aktorë, jo vetëm brenda ministrisë, për të parë realisht se sa eficiente është shtrirja e përfaqësive tona diplomatike në vendet ku janë të akredituara, dhe për të bërë një rivlerësim të saj.
Ne kemi një politikë të jashtme, që qëllim strategjik madhor ka promovimin e Shqipërisë si aktor konstruktiv, stabilizues, si eksportues neto të sigurisë në rajon, sigurisht me një fokus të veçantë te faktori shqiptar, interesat e të cilit kanë formuluar edhe interesat tona kombëtare, që gjithmonë e më tepër sheh përtej rolit të vet të rajon, duke synuar një ridimiensionim të politikës së jashtme, ridimensionimi që na sheh si kontributorë në një arenë më të gjerë, në kuadër të angazhimeve tona strategjike në NATO, në BE, në OSBE, së shpejti edhe në Këshillin e Sigurimit në OKB. Në këtë kuptim, pa dyshim që është një politikë e jashtme, e cila gjithnjë e më tepër synon që t’i japë zë dhe të përfaqësojë interesat e shqiptarëve kudo në botë, duke synuar krijimin e një rrjeti sinergjik të shqiptarëve, kudo që ata janë.
Edhe ky vlerësim që po i bëjmë sot, dhe unë nuk i kam konkluzionet për t’jua sjellë, por kur t’i kemi, patjetër që do të vijmë t’i diskutojmë bashkërisht, është një vlerësim që ka parasysh saktësisht qëllimet parësore e strategjike për promovimin e Shqipërisë si një aktor i tillë konstruktiv, stabilizues e eksportues i sigurisë, e patjetër i krijimit dhe i forcimit të këtij rrjeti sinergjik të shqiptarëve, kudo që ata janë.
Kështu që, në këtë kuptim, besoj se së shpejti do të kemi rast t’i diskutojmë edhe ato që do të jenë konkluzionet e këtij ushtrimi që kemi ndërmarrë, dhe patjetër që jemi në një mendje, që duhet të ketë reformë, duhet të ketë reformë ndoshta edhe ligjore, por kryesisht administrative e institucionale, për të bërë të mundur një shërbim të jashtëm më eficient, më koherent me nevojat dhe sfidat e kohës.
Mimi Kodheli – Faleminderit, Ministre!
E mbyllim këtu diskutimin.
Kolegë deputetë, ju ftoj të votojmë në parim këtë pjesë të projektligjit “Për buxhetin e vitit 2022”. Pasi ta përcjellim ministren, do të doja vetëm një minutë vëmendjen tuaj në lidhje me dy njoftime për javën e ardhshme, meqë vjen Presidenti i Asamblesë së Këshillit të Europës në një aktivitet tjetër. Kësisoj, kërkoj mirëkuptimin tuaj, që pasi të përcjellim ministren të rrimë edhe një minutë më mbrapa në komision. 
Mirë atëherë. E hedhim në votim në parim.
Kush është dakord? Kundër? Abstenim?
Në rregull. Me shumicë, kalojmë projektbuxhetin e vitit 2022.
Zonja Ministre, ju faleminderit!
Kolegë, ju falemnderit për prezencën!
Siç e thashë, diskutimin e kemi nen për nen më datën 12. 
Ndërkohë, sa të përcjell ministren, një minutë kohë për komentet.

